Kažimír, Peter, podpredseda vlády a minister financií SR (2012-10-19):
Ďakujem, pán predseda. Takže dovoľte mi uviesť novelu zákona o dani z príjmov a pri návrhu tohto zákona zrejme s vami strávim celý budúci týždeň, na čo sa teším. Dovoľte mi v mene vlády Slovenskej republiky predložiť na rokovanie Národnej rady Slovenskej republiky návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia niektoré ďalšie zákony. Predkladaný návrh zákona nadväzuje na zámer vlády vyjadrený potrebou konsolidácie verejných financií a postupného znižovania deficitu verejných financií pod 3 % hrubého domáceho produktu v roku 2013. Vláda Slovenskej republiky sa pri plnení tohto cieľa zaviazala zamerať na opatrenia, ktoré v snahe o zníženie deficitu nezablokujú ekonomickú aktivitu a hospodársky rast a nebudú predstavovať hlavne neúmerne veľký dopad na najzraniteľnejšie vrstvy obyvateľstva. Toto považujem za kľúčový odkaz. Z tohto záväzku vlády Slovenskej republiky vychádzajú aj navrhované úpravy, ktoré sú zamerané najmä na obmedzenie možnosti uplatnenia 40-percentných paušálnych výdavkov v maximálnej výške 5 040 eur ročne, t. j. 420 eur mesačne. Ide o zrušenie možnosti uplatnenia takzvaných paušálnych výdavkov pri prenájme nehnuteľností naďalej. Ďalšie uplatnenie nezdaniteľnej časti základu dane na manželku (manžela), ktorá žije s daňovníkom v spoločnej domácnosti a stará sa o maloleté dieťa tiež žijúce s daňovníkom v domácnosti do troch rokov alebo do šiestich rokov v prípade dieťaťa so zdravotným postihnutím alebo ktorá poberala v zdaňovacom období príspevok na opatrovanie, alebo ktorá bola evidovaná na úrade práce. Tu musím vysvetliť, že ide o opatrenie, ktoré mení paušálnu možnosť uplatňovania takejto odpočítateľnej položky vo forme nezdaniteľnej časti základu dane, keď dnes partneri žijúci v manželstve si môžu teda uplatňovať bez ohľadu na podmienky, ktoré som uviedol. Chcem ubezpečiť, že všetci v rodinách, kde sa ženy alebo muž, ktorý je na materskej, starajú o dieťa, budú mať možnosť si zachovať takúto odpočítateľnú položku. Takisto ak sa niekto stará, je v opatrovníckom vzťahu voči svojim rodičom alebo má proste status opatrovateľa, teda má prekážku v práci, tým pádom takisto si bude môcť uplatniť takú odpočítateľnú položku. A takisto človek, ktorý si aktívne hľadá prácu, je partnerom v rodine a hľadá si aktívne prácu a je evidovaný na úrade práce, bude si môcť uplatniť túto daňovú výhodu. Obmedzenie. Navrhujeme obmedziť možnosť uplatnenia daňového bonusu len za podmienky, že daňovník dosahuje zákonom ustanovenú minimálnu výšku len z tzv. aktívnych príjmov, t. j. z príjmov zo závislej činnosti a príjmov z podnikania a z inej samostatnej zárobkovej činnosti. Ide o opatrenie, ktoré je nasmerované hlavne voči tým skupinám obyvateľstva, ktoré nepracujú a vytvárajú si fiktívne typy príjmov, napríklad vzájomným si prenajímaním svojej chatrče, a tým pádom si vytvárajú vlastne nárok na uplatňovanie takéhoto bonusu. Zavedenie progresívneho zdaňovania príjmov fyzických osôb s dvoma sadzbami dane. Navrhujeme teda zaviesť opätovne po rokoch progresívne zdaňovanie fyzických osôb, pričom vyššia z týchto sadzieb bude uplatňovaná pre fyzické osoby, ktorých základ dane v roku 2013 presiahne sumu cca 34 400 eur, čiže niečo vyše 3-tisíc eur mesačne hrubého príjmu. Navrhujeme zaviesť osobitnú sadzbu dane vo výške 5 % pre vybraných ústavných činiteľov, to znamená všetkých, tak ako aj my dnes sedíme, vymenujem ich: je to poslanec, sú to poslanci, prezident, členovia vlády, predseda a podpredseda Najvyššieho kontrolného úradu. Pričom popri tejto 5-percentnej sadzbe ponechávame fungovanie progresívneho zdaňovania týchto príjmov a zostáva to zachované podľa osobitných príjmov konkrétnych osôb. Zvyšujeme sadzbu dane pre právnické osoby. Navrhujeme takisto úpravu zdanenia podielov na zisku vykázanom za zdaňovacie obdobie do roku 2003, ktoré by boli alebo budú vyplácané po 31. decembri tohto roku. Viete veľmi dobre, že je to vlastne návrh zákona, ktorý nesie so sebou druhý najväčší balík peňazí zvýšeného príjmu do štátneho rozpočtu popri zákone o sociálnom poistení, ktorý bol predmetom búrlivej debaty v Národnej rade v lete. Nami predpokladaný pozitívny dopad na štátny rozpočet v metodike ESA 95 je v roku 2013 vyše 376 mil. eur, v hotovostnom vyjadrení 313 mil. eur. V ďalších rokoch, v roku 2014 metodika ESA 419 mil. eur, v roku 2015 448 mil. eur. Vážený pán predseda, dámy a páni, poprosím vás, aby sme mohli o tomto zákone rokovať v Národnej rade. Ďakujem veľmi pekne.